R O K O V A C Í    P O R I A D O K

Koordinačnej rady
pre Národný program zvyšovania produktivity a konkurencieschopnosti slovenskej ekonomiky

Článok 1

Úvodné ustanovenie

1.	Rokovací poriadok Koordinačnej rady pre Národný program zvyšovania produktivity a konkurencieschopnosti slovenskej ekonomiky (ďalej len „Koordinačná rada“) upravuje procedúry rokovania a rozhodovania Koordinačnej rady.

2.	Koordinačná rada rokuje o všetkých dôležitých veciach týkajúcich sa realizácie Národného programu zvyšovania produktivity a konkurencieschopnosti slovenskej ekonomiky na základe programu, ktorý Koordinačná rada schvaľuje pred začiatkom svojho rokovania. 

Článok 2

Organizačné usporiadanie a zasadnutia Koordinačnej rady

1.	Rokovanie Koordinačnej rady zvoláva a vedie predseda; v jeho neprítomnosti podpredseda Koordinačnej rady. 

2.	Návrh na zvolanie zasadnutia Koordinačnej rady môže dať tiež Rada združenia, ako výkonný orgán Slovenského centra produktivity (ďalej len „SLCP“), ktorá zabezpečuje programové ciele a riadi činnosť združenia.

3.	Podpredseda Koordinačnej rady sa volí z  členov  Koordinačnej rady.

4.	Zasadnutia Koordinačnej rady sa uskutočňujú podľa potreby, minimálne raz štvrťročne. Predpokladaný termín nasledujúceho zasadnutia Koordinačnej rady oznámi predseda na prebiehajúcom zasadnutí Koordinačnej rady. 

Článok 3

Príprava zasadnutia Koordinačnej rady

1.	Zasadnutie Koordinačnej rady pripravuje tajomník Koordinačnej rady v spolupráci so sekretariátom Koordinačnej rady.

2.	Písomná pozvánka s návrhom programu zasadnutia a písomným materiálom, ktorý má byť predmetom zasadnutia, sa doručí každému členovi Koordinačnej rady. Ak na zasadnutie budú prizvaní aj zástupcovia z iných inštitúcií, ako sú členovia Koordinačnej rady, písomný materiál na zasadnutie Koordinačnej rady sa im doručí spolu s pozvánkou. 

3.	Písomná pozvánka sa spolu s prerokovávaným materiálom doručí účastníkom zasadnutia najmenej 3 dni pred zasadnutím Koordinačnej rady, pokiaľ sa na predchádzajúcom zasadnutí nedohodne inak. 

4.	Ak sa člen Koordinačnej rady nemôže zúčastniť na zasadnutí Koordinačnej rady, je povinný svoju neúčasť oznámiť vopred predsedovi, prípadne tajomníkovi Koordinačnej rady najneskôr 2 dni pred termínom zasadnutia.

5.	Ak svoju neúčasť na zasadnutí Koordinačnej rady oznámi väčšina členov, predseda určí náhradný termín zasadnutia, ktorý sa oznámi členom Koordinačnej rady, prípadne ostatným prizvaným osobám písomne, telefonicky, faxom alebo elektronickou poštou.

6.	Program zasadnutia Koordinačnej rady zostavuje na základe návrhov predsedu, členov Koordinačnej rady, Rady združenia SLCP tajomník Koordinačnej rady v spolupráci so sekretariátom Koordinačnej rady. 

7.	Členovia Koordinačnej rady sú v dostatočnom časovom predstihu informovaní tajomníkom Koordinačnej rady o zabezpečení vypracovania  materiálov predkladaných na zasadnutie Koordinačnej rady. 

8.	Materiál predkladaný na zasadnutie Koordinačnej rady obsahuje najmä:
a)	názov materiálu
b)	označenie spracovateľa materiálu
c)	dátum predloženia materiálu
d)	dôvod predloženia materiálu
e)	písomný materiál s predkladacou správou

9.	Predkladateľ materiálu doručí písomný materiál zaradený na zasadnutie Koordinačnej rady tajomníkovi Koordinačnej rady najneskôr do 14 dní pred jej zasadnutím.

Článok 4

Tajomník Koordinačnej rady

1.	Tajomníka Koordinačnej rady nominuje  SLCP.

2.	Tajomník Koordinačnej rady pripravuje zasadnutia Koordinačnej rady podľa článku 3. Z každého zasadnutia vyhotovuje zápisnicu s prílohami z rokovania Koordinačnej rady, ktorú dostane každý člen Koordinačnej rady a prizvaní účastníci zasadnutia do 10 dní. 

3.	Tajomník Koordinačnej rady predkladá všetky písomné materiály, určené na zasadnutie Koordinačnej rady sekretariátu Koordinačnej rady.

4.	Tajomník Koordinačnej rady zabezpečuje plnenie ďalších organizačných úloh súvisiacich s činnosťou Koordinačnej rady a s realizáciou projektov z Národného programu zvyšovania produktivity a konkurencieschopnosti slovenskej ekonomiky.

Článok 5

Sekretariát Koordinačnej rady 

1.	Sekretariát Koordinačnej rady pripravuje v spolupráci s tajomníkom Koordinačnej rady návrh programu rokovania Koordinačnej rady, zabezpečuje zvolanie zasadnutí a vykonáva administratívne činnosti s tým spojené.

2.	Sekretariát Koordinačnej rady zabezpečuje doručenie materiálov určených na zasadnutie Koordinačnej rady členom Koordinačnej rady, prípadne  prizvaným zástupcom z iných inštitúcií.

Článok 6

Priebeh rokovania Koordinačnej rady

1.	Materiál zaradený do programu rokovania Koordinačnej rady uvádza predkladateľ.

2.	K jednotlivým bodom rokovania sa môžu členovia Koordinačnej rady vyjadrovať a podávať podnety a návrhy kedykoľvek v priebehu rokovania Koordinačnej rady. 

3.	Predkladateľ má právo vyjadriť sa k stanoviskám členov Koordinačnej rady prednesených na  rokovaní Koordinačnej rady.

Článok 7

Prijímanie záverov

1.	Závery rokovania sformuluje predsedajúci. Prihliada pritom na stanoviská prednesené počas rokovania.

2.	Ak sa v priebehu rokovania k prerokovávanému bodu vyskytnú závažné pripomienky, môže Koordinačná rada na návrh niektorého z členov poveriť expertnú skupinu na vypracovanie návrhu na rozhodnutie k tomuto bodu. V takomto prípade sa predkladaný materiál prerokuje na nasledujúcom zasadnutí, ak sa Koordinačná rada nedohodne inak.

3.	Závery rokovania sa prijímajú hlasovaním, pričom každý z členov Koordinačnej rady má jeden hlas. V prípade rovnosti hlasov rozhoduje hlas predsedajúceho.

4.	Komisia rozhoduje uznesením prijatým nadpolovičnou väčšinou prítomných členov Koordinačnej rady. 

5.	Uznesenie Koordinačnej rady obsahuje:
a)	dátum prijatia a číslo uznesenia Koordinačnej rady
b)	presné znenie rozhodnutia Koordinačnej rady

Článok 8

Záverečné ustanovenie

1.	Úlohy súvisiace s odbornou prípravou podkladov na zasadnutie a získavanie písomných materiálov predkladaných na zasadnutí Koordinačnej rady plní Slovenské centrum produktivity.

2.	Výdavky spojené s administratívnou činnosťou - zabezpečovanie zasadnutí Koordinačnej rady, hradí Ministerstvo práce, sociálnych vecí a rodiny SR z rozpočtu vlastných úloh odboru stratégie zamestnanosti.

3.	Rokovací poriadok Koordinačnej rady pre Národný program zvyšovania produktivity a konkurencieschopnosti slovenskej ekonomiky nadobúda účinnosť dňom  schválenia v Koordinačnej rade.

Schválené uznesením Koordinačnej rady pre Národný program zvyšovania produktivity konkurencieschopnosti slovenskej ekonomiky  č. 2  zo  dňa  15. októbra 2002.